अपनी आत्मा का अध्ययन ही स्वाध्याय है:स्वामी
शरीर, मन और वाणी का तप सबसे श्रेष्ठ
नरोत्तम स्वामी ने कहा कि इंद्रियों के संयम के बिना कोई भी साधना सफल नहीं हो सकती। यह आपको तय करना है कि आप संसार चाहते हैं या परमात्मा को चाहते हैं। शरीर, मन और वाणी तीनों का तप बिना फल की कामना के पूर्ण श्रद्धा से किया जाए तो यह श्रेष्ठ तप होगा। जो तप दूसरों को नुकसान पहुंचाने के लिए किया जाए वह अधर्म तप होगा। तप का लक्ष्य आत्म उन्नति और परमात्मा की प्राप्ति होना चाहिए। इससे मनुष्यत्व से देवत्व की प्राप्ति होगी। उन्होंने कहा कि दान करना हमारा कर्तव्य है, दान भले ही विरासत, सामाजिक व्यवस्था और व्यक्तिगत योग्यता के आधार पर ही क्यों न किया जाए। दान सदैव देश, काल और पात्र का विचार कर किया जाना चाहिए। दान देते समय यह भाव न आए कि दान पाने वाला हमारा उपकार मानेगा या हमारी प्रशंसा करेगा।
यज्ञ की महिमा पर प्रकाश डालते हुए उन्होंने कहा कि ब्रम्ह सर्वत्र व्याप्त है और उसके दर्शन यज्ञ में होते हैं। अग्रि में आहुति सूर्यलोक जाती है, जिससे वर्षा होती है और वर्षा से अन्न। यज्ञ करने की विद्या वेद में हैं और वेद को भगवान की वाणी कहा गया है। यज्ञ में विकृति त्रेता युग में आना शुरू हो गई और द्वापर में इसकी पराकाष्ठा देखने मिलती है। महाभारत और रामायण में ऐसे अनेक उदाहरण हैं।
गीता भवन में चल रहे प्रवचन, शीतलहर को देखते हुए 26,27 दिसंबर को 3 बजे से होंगे प्रवचन
प्रवचन
गीता जयंती पर गीता भवन में हो रहे प्रवचन में गीता मनीषी नरोत्तम स्वामी ने कहा कि स्वाध्याय का अर्थ अपनी आत्मा का अध्ययन करना है। व्यक्ति की साधारण वाणी भय, मान अथवा अपमान पैदा करती है। लेकिन जब इसे हम आध्यात्म वाणी बना लेते हैं तो वह हमारे अंदर और बाहर की सफाई के लिए झाडू का काम करती है। धर्म का पका हुआ फल आध्यात्म है।
गीता मण्डल समिति के अध्यक्ष हनुमतशरण तिवारी व सचिव आशुतोष तिवारी ने बताया कि नरोत्तम स्वामी जी के प्रवचन 27 दिसम्बर तक होंगे। शीतलहर को देखते हुए 26 एवं 27 को प्रवचन अपरान्ह 3 बजे से हो रहे हैं। नरोत्तम स्वामी ने गीता के श्लोकों की व्याख्या करते हुए कहा कि वाणी के तप का अर्थ है संसारनिष्ठ वाणी को आत्मनिष्ठ कर लिया जाए। वाणी के द्वारा व्यक्ति के अंदर की सफाई का तात्पर्य सांसारिक अस्थाई रसों की जगह भगवान के महारस की प्राप्ति है। जबकि बाहर की सफाई से तात्पर्य संसार में व्यक्ति की प्रामाणिकता स्थापित होना है।
जीवन में स्वाध्याय का अभ्यास जरूरी
नरोत्तम स्वामी ने कहा कि उपनिषद और गीता हमें संसार भाव से आत्मभाव में प्रवेश कराते हैं। जीवन में स्वाध्याय का अभ्यास जरूरी है। उन्होंने कहा कि संसार का अभ्यास तो हमें जन्मों से है, क्योंकि जीव लगातार 84 लाख योनियों में भटकता रहता है। गीता की विशेषता है कि जिसने वाणी को सिद्ध कर लिया उसके लिए यह लक्ष्य है और जिसे वाणी सिद्ध करना है उसके लिए अभ्यास है। जब मन की गति संसार से निकलकर आत्मा की ओर हो जाए अर्थात आत्मनिष्ठ हो जाए तो इसे मन का तप कहा जाएगा। जब व्यक्ति की बुद्धि परमात्मा में निष्ठ हो जाती है तो संसार के सारे दुखों का नाश हो जाता है और व्यक्ति संसार के भावों से मुक्त होकर तटस्थ बन जाता है, जिसकी सौम्यता उसके चेहरे पर झलकने लगती है। नरोत्तम स्वामी ने कहा कि वाणी का विश्राम मौन है। वाणी में शक्ति है आकर्षण है तो मान मिलेगा, वाणी वाचाल है तो व्यक्ति बहक जाएगा। वेद व्यास कहते हैं कि दोनों साथ-साथ नहीं हो सकता। मौन व्यक्ति परमात्मा का मनन करता है।
hin_Deva hin_Deva hin_Deva hin_Deva hin_Deva mag_Deva hin_Deva hin_Deva hin_Deva hin_Deva